“ችግሮቻችንን በመቅረፍ ብልጽግናን ማምጣት እንችላለን” አቶ መሀመድ ረፊ በጠቅላይ ሚኒስትር ጽ/ቤት የውጭ ግንኙነት ጉዳዮች ተንታኝ
አዲስ አበባ:- በመደመር ትልቅ ሀሳብ የነበሩብንን ችግሮች በመቅረፍ መበልፀግ እንደሚቻል በጠቅላይ ሚኒስትር ጽ/ቤት የውጭ ግንኙነት ጉዳዮች ተንታኝ ተናገሩ፡፡የውጭ ግንኙነት ባለሙያ የሆኑት አቶ መሐመድ ረፊ በተለይ ለአዲስ ዘመን ጋዜጣ እንደተናገሩት፤ መደመር ከብልፅግና ጋር እራሱን አቆራኝቶ መምጣቱ ከዚህ በፊት ያላሟላናቸውንና በሀገር ቤት ውስጥ ይስተዋሉ የነበሩ የሙስና መንሰራፋት፣ የዴሞክራሲ እና የመልካም አስተዳደር እጦት እንዲሁም መሰል ችግሮቻችንን መቅረፍ ያስችለናል። ይህ የሚሆነውም ሀሳባችንን ከድህነት ይልቅ ብልፅግናን ማምጣት በሚለው ላይ ትኩረት ማድረግ ስንችል ብቻ ነው ይላሉ። በብልፅግና የሚመጣውን ሁለንተናዊና ዘላቂ እድገት ለማረጋገጥ በመንግስት ደረጃ ዘርፈ ብዙ ተግባራት እየተከናወኑ እንደሆነ ያብራሩት አቶ መሃመድ፤ በዚህም ባለፉት ዓመታት በአገር አቀፍ ደረጃ መንግስት ትኩረት ሰጥቶ ሲሰራበት የነበረው የውጭ ጉዳይ የፖሊሲ አንዱና ትኩረት ተሰጥቶት እየተሰራ ያለ ጉዳይ ነው ብለዋል። ይህ የፖሊሲ አቅጣጫ ድህነትን ብቻ ማዕከል አድርጎ የቆየ በመሆኑ በግብርናውም ሆነ በሌሎች የኢኮኖሚ ፖሊሲዎችና ስትራቴጂዎች ላይ ድህነት ቅነሳ እየተባለ ድህነትን ብቻ ማዕከል አድርጎ እንደቆየም ጠቅሰዋል፡፡ለዚህ መገለጫውም በውጭ ጉዳይ ፖሊሲው ላይ ይኸው የድህነት ቅነሳ ሲተገበር የቆየ ከመሆኑ ጋር ተያይዞ ፖሊሲው ካመጣቸው ድሎች ይልቅ ያስከተላቸው ክፍተቶችና ኪሳራዎች አመዝነዋል። በመሆኑም አሁን በአገሪቷ የመጣውን ለውጥ ተከትሎ የእይታ ለውጥ በማድረግ የውጭ ግንኙነት ፖሊሲው ከድህነት ቅነሳ ይልቅ ብልፅግናን ማምጣት በሚል እና በመደመር እሳቤ ተቃኝቶ እየተሰራ እንደሆነ ተናግረዋል። መደመር ለህዝብ ክፍት ሆኖ እና በመፅሐፍ ደረጃ ተዘጋጅቶ ከመምጣቱ በፊት እንደ አንድ እርምጃ መጥቀስ የምንችለው የፖሊሲ ሰነድ የውጭ ጉዳይ ፖሊሲው የመደመር እሳቤን የዋጀ እና ከፖሊሲዎች ሁሉ ቀድሞ ይህን የመደመር እሳቤ የራሱ ያደረገ የመጀመሪያው ፖሊሲ መሆኑን የገለፁት አቶ መሐመድ፤ ከዚህ በፊት ለበርካታ ዘመናት ፖለቲከኞችና ተፎካካሪ ፓርቲዎች የውጭ ጉዳይ ፖሊሲው እንዲቀየር እና እንዲሻሻል በተነሳሽነት ብዙ ሲሞግቱና ሲጠይቁ ነበር ብለዋል። ይሁን እንጂ የመጨረሻውን ሂደት አልፎ፤ በበርካታ ሀሳቦች የበለጠ ዳብሮ ወደ ስራ የተገባው በለውጥ ሂደቱ መሆኑን ተናግረዋል።አዲስ ዘመን ጥር 4/2012ፍሬህይወት አወቀ